એ જોઈને માન્જો છોકરાંઓના ઝનુનને જાણે આગ પ્રગટી હોય એમ કારમી કિલકારી કરીને તેમણે ઘોડેસવારને ઘેર્યો. ચકરાવો લેતો ઘોડો સંભાળવો, બંદૂકમાં બારુદ ભરવો, જામગરી ચાંપવી કે પ્રહાર કરી રહેલાં જવાનિયાઓને હટાવવા... કશ્મકશમાં ફસાયેલા ફૌજીએ ઘોડાના પડખામાં અણિયાળા જૂતાંની એડી મારી. કેળવાયેલો ઘોડો સાન સમજ્યો હોય કે પછી અચાનક શરૂ થઈ ગયેલા દેકારાથી, ધડાકાથી હેબતાયો હોય... પણ ઘોડાએ બે ત્રણ મોટા ચકરાવા મારીને પછી જંગલની દિશામાં મારી મૂકી.